钦定古今图书集成/方舆汇编/职方典/第1197卷 > 《荆南承天禅院丛兰精舍记》魏·了翁
## 钦定古今图书集成/方舆汇编/职方典/第1197卷 > 《荆南承天禅院丛兰精舍记》魏·了翁

临川罗季能以荆湖制司幕府寓治江陵，即承天院
故基为丛兰精舍，而移书渠阳曰：“子为我书之。且承
天院以黄太师重固也，而丛兰之名何居？”乃复以请。
季能曰：“是院也，世传为晋侍中罗君章之故居也。君
章致仕还荆，而兰丛生于阶庭，人谓德行之感，子为
我并识。”所以予观世之论君章者，不过谓其感异鸟
之梦，藻思日新，其誉鲁直，亦曰“词人之巨擘耳。”噫！张
华、萧绎，尝博物矣，朱异、江总，尝属文矣；近世如丁、夏、
吕王，亦能操觚弄翰矣，而他无足云，祇足为国家妖
孽，则君子奚贵焉？君章之事，于史罕见，其仅见者，湘
中之宝，荆楚之林，江左之秀耳。然观其从庾元规，友
谢仁祖，则犹未免为旷逸之士。惟是桓温气焰翕赫，
公卿大臣皆卑躬屈膝惟恐后，虽谢安石之贤也，而
不能免。君章独以居近嚣尘，结茅于城西之小洲，布
衣蔬食，居之晏然也。他日，温大会寮吏，君章雍容末
座，若有气吞奸豪之勇，以其世论之，不为贤乎？黄鲁
直所遭，则又有人所甚难者。章惇为政，蔡卞诸人首
治吏事，鲁直坐谪黔戍凡八年，仅以徽宗初政，起之
谪籍，道出江陵，为承天院作《浮图记》。而转运判官陈
举承望赵挺之风指，又摘其蝗旱疾疫等语，以为幸
灾谤国，坐徙宜阳。呜呼！彼所谓卑躬屈膝，所谓“望承
风指”，洋洋然自谓得矣。朝荣暮槁，粪壤同腐，而矫矫
独立者，垂芳简策，其为兰鞠不已多乎？况君章耒阳
人也，江陵特仕国耳。且《渚宫故事》谓其厌喧嗜寂，徙
居城西三里。而盛弘之《荆州记》乃谓“距城西者百馀
里，瞰州为楼，因名罗公洲。”按此二说，则前后凡三迁。
今承天院故址，或始居，或改卜，亦未可知也。而刘明
之假其宅若见其像貌，杜子美贻诗厥弟，亦惓惓于
短墙乔木之间。以是知贤者所寓，虽名存实废，而隐
乎斯人之心者，常与所寓俱存。此天理之良感，阅千
载如一日也。《承天塔记》《豫章集》以其因是被祸，不忍
录，而七十三年后勒石于故处。又以知士大夫正心
修身，当以千载自期，苟有所好乐，恐惧而不得其正，
祇以自遏其躬耳矣。季能名愚，文恭公之子也。家有
兰鞠，而纫芳撷华于简策，尚友古人。此其好学之诚，
未有穷也。予故谓二贤不专以文艺称，亦冀季能光
大之，必至于师友古之圣贤，明善诚身，而后为学焉。